ועדת הפנים ואיכות הסביבה, כנסת 16, פרוטוקול מספר 115, 2003-12-24 09:00

חמי דורון: בוקר טוב.

חמי דורון: נתבקשתי לנהל את הישיבה במקום היושב-ראש הקבוע, יורי שטרן.

חמי דורון: אתם מבקשים להאריך את פרק ג' 1, למה?

עודד ברוק: כיוון שהאחריות על ניהול מקומות המשמורת המיוחדים, לפי חוק הכניסה לישראל, לא הוסרה מבתי-הסוהר אנחנו צריכים להמשיך לנהל את המתקן, ולשם-כך אנחנו צריכים את הסמכויות שניתנו הן לסוהרים והן למאבטחים אזרחיים כדי לפעול במתקן ולהפעיל אותו.

חמי דורון: למה אין רשות הגירה?

עודד ברוק: הנושא נמצא כרגע בדיונים בממשלה, אבל בפועל עדיין לא הוקמה רשות הגירה.

עודד ברוק: קיימת מנהלת שהיא גוף משטרתי שמפעיל את כל נושא ההגירה.

חמי דורון: לפני שנה קיבלתי פה שנה אחת כדי להקים את זה.

עודד ברוק: לא אנחנו.

עודד ברוק: לא הוחלט בכלל היכן זה יוקם.

חמי דורון: המנהלת אחראית על זה?

עודד ברוק: לא.

עודד ברוק: זה נושא ברמה של משרד ראש-הממשלה.

עודד ברוק: הנושא נמצא על שולחנו של מנכ"ל משרד ראש-הממשלה.

חמי דורון: זאת-אומרת ששום דבר לא זז מעשית?

עודד ברוק: עשו הרבה דברים, אבל כגורמים מבצעיים ממשיכים לנהל את המתקן כרגע,

חמי דורון: היו צריכים להזמין את נציג משרד ראש-הממשלה.

חמי דורון: למה לא הוקמה רשות הגירה?

חמי דורון: איפה זה עומד?

יפה שפירא: התבקשנו להאריך את פקודת השעה.

חמי דורון: אני מוכן להאריך להם בשלושה חודשים.

חמי דורון: מתי נגמרת לכם התקופה?

עודד ברוק: ב- 31 בדצמבר.

משה מלול: יהיה נכון וצודק להאריך את התקופה בשנה תוך הבעת מחאה על התאריכים היחידים – כרגע אין כאלה, ואנחנו לא יודעים את הסיבות.

משה מלול: זה הרבה יותר אפקטיבי מצדנו מאשר אם נצטרך להופיע שוב בעוד שלושה חודשים.

חמי דורון: אני לא אוהב לעשות מחאות ריקות מתוכן.

חמי דורון: אם הממשלה התחייבה להקים את הרשות, וקיבלה שנה, אם לא נעשה שום דבר – על אחת כמה וכמה.

עודד ברוק: אבל גם אם תוקם רשות, אני מעריך שיצטרכו להמשיך לעשות שימוש במקומות משמורת מיוחדים, כך שנצטרך להמשיך לנהל את המתקן הזה.

חמי דורון: ברגע שתקום רשות, כל הפקודה הזאת תהיה מעוגנת בתקנות ובחוק שיקים את הרשות.

עודד ברוק: לא ככל שהגוף שימשיך לנהל את המתקן יהיה שירות בתי-הסוהר, ואז זה ימשיך בפקודת בתי-הסוהר.

חמי דורון: או שכן או שלא; משום שאם הקימו רשות מיוחדת, כפי הנראה יבצעו חוק מיוחד בנושא הזה.

חמי דורון: זו גם הכוונה כפי שהיא מופיעה בחוק המקורי.

חמי דורון: הזמנתם את משרד ראש-הממשלה?

יפה שפירא: לא.

חמי דורון: אלא?

יפה שפירא: את משרד החוץ.

חמי דורון: מה דעתו של משרד החוץ?

מנשה בר-און: אנחנו רואים בהקמת הרשות ערך עליון.

מנשה בר-און: אי-הקמתה עד עתה לא נראה טוב בעולם.

מנשה בר-און: הכניסה לישראל מפוזרת בידי כמה גורמים; ריכוז הסמכויות בידי גורם אחד יקל את העבודה לכולנו.

חמי דורון: למה משרד החוץ לא לוחץ על מי שאמור לעסוק בעניין?

חמי דורון: אני צריך לפנות לשר החוץ, אני מניח.

מנשה בר-און: זה לאו דווקא קשור לשר החוץ; זה קשור לשר הפנים ולממשלת-ישראל.

חמי דורון: אתה אומר שזה קשור למשרד הפנים?

חמי דורון: פה נאמר שזה נמצא במשרד ראש-הממשלה.

עודד ברוק: אלה היבטים רחבים שממשלה שלמה מטפלת בה, כיוון שיש הרבה משרדים שמטפלים.

עודד ברוק: זה נכון שההרחקה על-פי חוק הכניסה לישראל היא באחריות משרד הפנים, ודאי שהוא שושבין ראשי בכל החלטה בנושא; אבל כל התחומים האלה הם לאו דווקא באחריותו של משרד אחד.

עודד ברוק: הבעיה היא שקביעה לשלושה חודשים פוגעת ממש בעבודה.

חמי דורון: למה?

עודד ברוק: מכיוון שיש תקנות שמתקנים על-פי החוק, אז אני צריך להתקין תקנות רק לשלושה חודשים; בינתיים כל הפעילות שלהם היא לשלושה חודשים בלבד, ואם אני צריך להרחיב אותו לאחר-מכן---

חמי דורון: נדאג שתהיה ישיבה בשבוע הראשון של ינואר.

חמי דורון: יש שתי אפשרויות: אפשרות אחת היא להחליט שאנחנו לא מאריכים כרגע שום דבר---

עודד ברוק: אי-אפשר יהיה להמשיך לעבוד.

חמי דורון: שהממשלה תשתגע.

שמעון בר-גור: זה גם כאמור בחוזה עם קבלן פרטי של כח-האדם.

חמי דורון: אני מבין את המצוקה שאתם נמצאים בה.

שמעון בר-גור: שלושה חודשים זה סד.

חמי דורון: למה לא באתם קודם?

חמי דורון: למה לא באתם לפני חודש, למשל?

חמי דורון: חשבתם שרשות ההגירה תקום בחודש הזה?

משה מלול: לא באנו לפני חודש כי לא סברנו שמישהו שם מכשולים.

משה מלול: הטיפול בעניין לא נעשה בעצלתיים, אלא הפעילות נעשית באינטנסיביות, אבל היא לא הגיעה לידי מיצוי.

חמי דורון: מה פירוש: "הפעילות נעשית באינטנסיביות?

חמי דורון: "

משה מלול: אנחנו יודעים על פעילות בנושא הזה כי יש מחלוקות שונות וסוגיות שונות שיש להבהיר לפני שמגיעים לכלל החלטה אם תקום או לא תקום רשות הגירה.

חמי דורון: זאת-אומרת, עוד לא החליטו אם היא תקום?

משה מלול: כל השיקולים הקשורים להחלטה הם לא האם היא תקום, אלא איפה תקום; מה יהיה צביונה; מה יהיה טיבה.

חמי דורון: כמה זמן נמשכים המגעים האלה?

חמי דורון: מתי הוקמה המנהלת, גברתי?

אורנה נחמני: ב-1 בספטמבר 2002.

אורנה נחמני: מאז שהוקמה מנהלת ההגירה ישנם מגעים ודיונים בנושא הקמת הרשות.

אורנה נחמני: הנושא הזה מתעכב מכל מיני סיבות, אבל הוא לא מתעכב כי לא דנים בו; כל הזמן יש דיונים בנושא הזה.

אורנה נחמני: גם אם תקום רשות ייקח לה זמן להתארגן כרשות בפרק זמן של לפחות שנה.

חמי דורון: זאת-אומרת שבעשר השנים הקרובות אין לנו מה לצפות, אלא כל שנה לבוא ולהאריך?

אורנה נחמני: אם אדוני אופטימי כל-כך אז בסדר.

אורנה נחמני: אני קצת יותר פסימית; אני מאמינה שזה יהיה הרבה יותר מהר, כי יש לחץ מאוד גדול להקים רשות הגירה.

אורנה נחמני: אני רוצה לציין שמתקן רנסנס מאכלס היום 500 מקומות משמורת.

אורנה נחמני: חשוב לנו לקבל את האישור כדי שלפחות במשך שנה יהיו לנו מקומות משמורת, כי המשמעות היא שאי-אפשר יהיה לבצע את עבודת המנהלת כראוי אם אנחנו מקצצים במקומות האלה, מדובר במאות מקומות.

אורנה נחמני: אומנם ב- 1 בינואר אנחנו ממילא נקבל שם 400 מקומות – כלומר, יקוצצו 100 מקומות – אבל עדיין חלק מהם אמורים להיות מקומות אכלוס נשים.

אורנה נחמני: כך שעבודתנו תיפגע מאוד אם בכל פעם נצטרך לחכות לאישורים נוספים לעניין מקום המשמורת.

אורנה נחמני: אני גם לא בטוחה שאם תקום רשות המקום הזה לא ימשיך להתקיים כי זו רשות שב"ס.

חמי דורון: הכל יכול להיות.

חמי דורון: השאלה הבסיסית היא למה הרשות המבצעת חושבת שהוועדה היא חותמת גומי, זו ההתייחסות בעצם.

עודד ברוק: בהחלט יכולה הוועדה לקיים דיון על הקמת רשות הגירה.

חמי דורון: ההרגשה שלי שאני צריך להיות חותמת גומי.

משה מלול: אני רוצה להוסיף משהו, ואני רק מניח את זה לפתחו של אדוני, לגבי תחושתם של העובדים האזרחיים ואופן תפקודם בידיעה שבעוד חודשיים-שלושה הדבר ישתנו.

משה מלול: יש לזה השפעה גם על ההתנהלות השגרתית שלהם.

משה מלול: שונה הדבר אם הם יודעים שהחוק הוארך בשנה.

משה מלול: זה עוד שיקול.

עודד ברוק: למה לתלות נושא אחד באחר?

עודד ברוק: זה נושא מקצועי, ויש נושא עקרוני.

עודד ברוק: בנושא העקרוני יכולה הוועדה לקיים דיון, לזמן לכאן את כל הגורמים הרלוונטיים: משרד ראש-הממשלה, משרד הפנים, משרד האוצר, משרד לביטחון פנים, משרד הרווחה, משרד העבודה, ואז ייבחן הנושא העקרוני.

חמי דורון: משרד החוץ, איפה אתם עומדים היום כדי לקדם את הנושא הזה?

חמי דורון: בוועדה לזכויות האדם של הפרלמנט האירופי קיבלנו נזיפות רבות על היחס שמפגינה ישראל כלפי העובדים הזרים.

חמי דורון: נגרם לנו נזק בעולם בינתיים.

מנשה בר-און: זה מה שאנחנו אומרים.

מנשה בר-און: אנחנו מנסים להסביר את עמדתנו ואת מצבנו לנוכח המצב שאנחנו נתונים בו היום, אבל זה לא קשור לנושא רשות ההגירה.

מנשה בר-און: כמדינה מתוקנת ודמוקרטית צריכה לקום רשות שתרכז בידה את כל הסמכויות של חוק הכניסה לישראל, כולל משמורת של אזרחים זרים שנכנסים ארצה שלא כחוק, וצריך לגרש אותם.

עודד ברוק: אני רוצה לציין, שהמקום שעליו אנחנו מדברים הוא דווקא סמל למתקן שבו נותנים להם את התנאים הראויים שמגיעים להם עד להרחקתם מן הארץ.

חמי דורון: מקום המשמורת המיוחד הוא המקום היחיד, והוא בנצרת?

גלעדה הלמן: יש כמה מקומות משמורת.

עודד ברוק: לעניין החוק הזה הוא רק בנצרת.

חמי דורון: אנחנו נאשר שנה, ואחרי 1 בינואר צריכים להגיע כל משרדי הממשלה להסביר.

חמי דורון: צריך לקבוע ישיבה דחופה בעניין הזה.

קריאות: תודה רבה.

חמי דורון: אם לא תקום רשות הגירה, ותבואו שוב בשבוע האחרון של דצמבר לא ידונו פה.